太白胡僧歌
作者：岑參
朝代：唐

paragraphs: 聞有胡僧在太白，蘭若去天三百尺。
一持楞伽入中峰，世人難見但聞鐘。
牕邊錫杖解兩虎，牀下鉢盂藏一龍。
草衣不鍼復不線，兩耳垂肩眉覆面。
此僧年幾那得知，手種青松今十圍。
心將流水同清淨，身與浮雲無是非。
商山老人已曾識，願一見之何由得。
山中有僧人不知，城裏看山空黛色。